Klokken 6.15 mandag morgen fik Nordjyllands Politi en melding om et slagsmål på Sognevejen 266 ved Gedsted. En 34-årig mand og en 27-årig mand fra Moldova var kommet op at slås, og det udviklede sig til knivstikkeri, lyder det fra Nordjyllands Politi. De to mænd var begge hyret til at arbejde med juletræer i området. Den 34-årige stak den 27-årige. Derfor er den 34-årige nu anholdt, mens den 27-årige er bragt på sygehuset. Han er dog ikke i livsfare, oplyser Poul Fastergaard, vagtchef ved Nordjyllands Politi. Den 34-årige mand blev ved et grundlovsforhør mandag eftermiddag varetægtsfængslet i fire uger. Sagen efterforskes af Efterforskningscenter Himmerland.

Referat:
En uoverensstemmelse mellem to juletræsarbejdere førte tidligt mandag morgen til knivstikkeri.